O'zbek–qirg'iz chegarasidagi otishma yuzasidan qo'shimcha ma'lumot berildi

Jalolobod viloyatining Ala-Buka tumani Chanach-Say hududida Qirg'iziston va O'zbekiston chegara vakillari o'rtasida uchrashuv bo'lib o'tdi. Bu haqda Qirg'iziston Milliy xavfsizlik davlat qo'mitasi Chegara xizmatiga tayanib, “Sputnik” xabar berdi.
Ma'lum qilinishicha, uchrashuv davomida tomonlar uch qirg'izistonlikning halok bo'lishi bilan bog'liq hodisani muhokama qilgan.
Qirg'iziston chegara vakili mamlakat hududidagi davlat chegara chizig'idan 50–55 metr masofada patron qutilari va qon izlari topilganini ta'kidlab, O'zbekiston chegarachilari tomonidan davlat chegarasini buzish hamda Qirg'iziston fuqarolariga qarshi qurol ishlatish sabablarini tushuntirishni talab qilgan. Qirg'izistonliklar o'lgan joydan 80 metr uzoqlikda 2000 kilogramm selitra topilgan.
O'zbekiston vakilining aytishicha, ularning chegara xizmati chegaradan noqonuniy mineral o'g'it olib o'tish bilan shug'ullangan fuqarolarni aniqlagan. Vakilning so'zlariga ko'ra, qirg'izistonliklarni qo'lga olish jarayonida ular o'zbek chegarachilariga tosh otib, noqonuniy mineral o'g'itni Qirg'iziston hududiga sudrab o'tmoqchi bo'lgan. “O'zbekistonlik harbiy xizmatchilar fuqarolarga qarshi qurol ishlatishga majbur bo'lgan”, deyiladi xabarda.
Uchrashuv yakunida tomonlar bir nechta masalalar yuzasidan kelishuvga erishgan:
Qayd etilishicha, huquq-tartibot idoralari fojia yuzasidan surishtiruv, sud-tibbiyot, sud-biologik va sud ballistik ekspertizalarini o'tkazmoqda. Ala-Buka viloyat ichki ishlar boshqarmasi 3 nafar Qirg'iziston fuqarosining o'ldirilishi fakti bo'yicha jinoiy ish qo'zg'atgan.
Eslatib o'tamiz, Namangan viloyati Yangiqo'rg'on tumanidagi o'zbek-qirg'iz chegarasida 5 may kuni O'zbekiston chegarachilar 3 nafar Qirg'iziston fuqarosini otgani xabar qilingandi. Shuningdek, Davlat xavfsizlik xizmati mazkur holat yuzasidan rasmiy bayonot bergandi.